สกู๊ป : รัฐยกระดับการรับรองสินค้าเกษตรไทย
สินค้าเกษตรอย่างกุ้งขาว ถือเป็นหนึ่งในสินค้าส่งออกสำคัญของประเทศ แต่ที่ผ่านมาเกษตรกรยังพบอุปสรรคในขั้นตอนการตรวจสอบ ทำให้รัฐบาลเตรียมออกหลักเกณฑ์ที่มีความชัดเจนตรวจสอบคุณภาพ ให้มีความรวดเร็ว และมีค่าใช้จ่ายที่เป็นธรรม 
 
มาตรฐานความปลอดภัย และความสะอาดในสินค้ากลุ่มเกษตรกรรม เป็นสิ่งที่นานาประเทศให้ความสำคัญกับการสั่งซื้อสินค้า เพราะส่งผลต่อผู้บริโภคในประเทศต่างๆ การตรวจสอบและรับรองมาตรฐานสินค้าเกษตร จึงมีความจำเป็นของเกษตรกรที่ต้องการส่งออกผลผลิตไปขายยังประเทศต่างๆ

แต่ที่ผ่านมาปัญหาหนึ่งที่ทำให้เกษตรกร ไม่นำสินค้าเกษตรเข้าสู่กระบวนการตรวจสอบคุณภาพของสินค้า นั้นคือค่าใช้จ่ายในการดำเนินการ ทำให้รัฐบาล
พลเอก ประยุทธ์ จันทร์โอชา เล็งเห็นความสำคัญต่อปัญหาที่เกิดขึ้น และหาวิธีการที่จะช่วยเหลือและสนับสนุน นำไปสู่การอนุมัติหลักการร่างกฎกระทรวงกำหนดค่าบริการตรวจสอบและรับรองมาตรฐานสินค้าเกษตรสำหรับมาตรฐานบังคับ ตามที่กระทรวงเกษตรและสหกรณ์

สาระสำคัญของร่างกฎกระทรวง ประกอบไปด้วย การกำหนดค่าบริการตรวจสอบและรับรองมาตรฐานสินค้าเกษตรสำหรับมาตรฐานบังคับเกี่ยวกับการปฏิบัติทางการเพาะเลี้ยงสัตว์น้ำที่ดีสำหรับฟาร์มผลิตลูกกุ้งขาวแวนนาไมปลอดโรค

โดยการตรวจประเมินครั้งแรก หรือ การตรวจประเมิน เพื่อต่ออายุใบรับรอง ค่าตรวจสอบและรับรองตามจำนวนผู้ประเมิน ต้องไม่เกิน 5,000 บาท ต่อคนต่อวัน โดยฟาร์มไม่เกิน 5 ไร่ ใช้ผู้ตรวจประเมินไม่เกิน 1 คนต่อวัน ส่วนฟาร์มที่มีเนื้อที่เกิน 5 ไร่ให้ใช้ผู้ประเมินไม่เกิน 2 คนต่อวัน

สำหรับการตรวจติดตาม ค่าตรวจสอบและรับรองตามจำนวนผู้ตรวจประเมิน ทั้งนี้ ไม่เกิน 1 ใน 3 ของจำนวนผู้ตรวจประเมิน โดยขั้นต่ำให้ใช้ผู้ตรวจประเมิน 1 คนไม่เกินครึ่งวัน  ค่าตรวจวิเคราะห์ทางห้องปฏิบัติการสำหรับตรวจวิเคราะห์โรคกุ้งตามมาตรฐาน โดยกำหนดไม่เกินโรคละ 1,000 บาทต่อหนึ่งตัวอย่างการทดสอบ

การกำหนดมาตรฐาน และวิธีการตรวจสอบสินค้าเกษตร ของรัฐบาล ถือเป็นการสร้างบรรทัดฐานในการตรวจสอบให้มีความชัดเจน และเกิดความรวดเร็ว ป้องกันการเรียกรับผลประโยชน์ พร้อมกับการส่งเสริมให้สินค้าเกษตรไทยเป็นที่ยอมรับของนานาประเทศ  สร้างโอกาส สร้างรายได้ให้กับประเทศอีกทางหนึ่ง